b'\n_START_ARTICLE_\nBatteriet (Arendal)\n_START_PARAGRAPH_\nBatteriet i Arendal er Arendals eldste forsvarsanlegg, anlagt som kanonbatteri p\xc3\xa5 slutten av 1600-tallet, da Arendal var ladested under Kristiansand. Batteriet ligger ytterst p\xc3\xa5 Neset (Langs\xc3\xa6n\xc3\xa6set), med utsikt mot innseilingsledene til byen gjennom Galtesund og Trom\xc3\xb8ysund. Batteriet var lenge det sentrale punkt i et helt forsvarssystem mot inntrengere fra havet, med kanoner p\xc3\xa5 en rekke steder ved innseilingsledene mot byen. Det var lenge to batterier p\xc3\xa5 Neset; et nedre batteri ved kainiv\xc3\xa5, og et \xc3\xb8vre batteri p\xc3\xa5 en fjellhylle.\n_START_SECTION_\nHistorie\n_START_PARAGRAPH_\nDanmark-Norge og Sverige var flere ganger i krig p\xc3\xa5 1600- og 1700-tallet. Kystbeboere i Norge kunne da bli utsatt for angrep og tap av verdier. Kj\xc3\xb8pmennene i Arendal \xc3\xb8nsket \xc3\xa5 beskytte seg mot angrep fra inntrengende fiendtlige skip, og dette er grunnen til at kanonbatteriene i og utenfor byen ble bygd. Utbyggingen begynte i 1677 og skjedde i flere utbyggingstrinn fram til Napoleonskrigene. _NEWLINE_Blokkhuset \xc2\xabChristians Naade\xc2\xbb er det eldste kjente befestningen i Arendal. Huset l\xc3\xa5 i Neset, p\xc3\xa5 grensen mellom g\xc3\xa5rdene Langs\xc3\xa6 og Barbu (bygrense fra 1732 til 1902). Huset ble satt opp i 1677 med tillatelse fra kong Christian V, og ble bekostet av arendalskj\xc3\xb8pmennene selv. Arendal havn trengte forsvar for \xc3\xa5 beskytte liv og n\xc3\xa6ringsinteresser. I 1696 fikk Arendal bes\xc3\xb8k av Ulrik Fredrik Gyldenl\xc3\xb8ve, og det ble  saluttert s\xc3\xa5 kraftig at kanonene gikk varme og blokkhuset tok fyr. Kilder forteller ogs\xc3\xa5 at kanoner og kuler ble overf\xc3\xb8rt til Kristiansand. _NEWLINE_I 1700 startet Den store nordiske krig, og igjen ble det interessant \xc3\xa5 befeste Arendal. En begynte da \xc3\xa5 bygge det som ble kalt \xc2\xabCitadellet\xc2\xbb, senere kalt \xc3\x98vre Batteri, og i dag kjent som Batteriet. Dette sto ferdig til Frederik IVs bes\xc3\xb8k i Arendal 1704. Det ble p\xc3\xa5 denne tiden ogs\xc3\xa5 anlagt batterier ved ytre del av Galtesund; p\xc3\xa5 Sandviga p\xc3\xa5 His\xc3\xb8y og p\xc3\xa5 Merd\xc3\xb8, samt p\xc3\xa5 Skindfelltangen p\xc3\xa5 Floster\xc3\xb8ya ved innseilingen til Trom\xc3\xb8ysund. _NEWLINE_Under Tytteb\xc3\xa6rkrigen i 1788 ble Nedre Batteri anlagt, dels p\xc3\xa5 skr\xc3\xa5nende fjell, dels p\xc3\xa5 et skj\xc3\xa6r utenfor. Ballastjord ble benyttet til \xc3\xa5 bygge opp et flatt areal som batterifundament. Omkring 1800 ble Sandviga forsterket med enda et batteri. _NEWLINE_Arendal Borgerbev\xc3\xa6pning ble etablert i 1733 da Christian VI bes\xc3\xb8kte Arendal. Under napoleonskrigene i 1805 ble dette organisert med et artillerikorps, et infanterikorps og et jegerkorps. Foreningen Arendals Borgerlige Milit\xc3\xa6re arbeider for \xc3\xa5 gjenskape historien omkring Arendal Borgerbev\xc3\xa6pning. _NEWLINE_En rapport fra januar 1808 forteller at Arendal var klar til \xc3\xa5 forsvare seg mot inntrengere: \xc2\xabDen velvilligste \xc3\xa5nd herket ved de milit\xc3\xa6re foranstaltninger til batterienes besetning\xc2\xbb og \xc2\xabingen steder p\xc3\xa5 kysten er mer ordnet enn i Arendal\xc2\xbb. Under unionen med Sverige forfalt batteriene. Nedre Batteri ble fjernet p\xc3\xa5 1800-tallet for \xc3\xa5 gi plass til ny bebyggelse og dampskipskai. _NEWLINE_Nesets strategiske betydning i Arendal havn ble demonstrert 9. april 1940 da Arendal ble inntatt av tyske styrker. Det tyske marinefart\xc3\xb8yet \xc2\xabGreif\xc2\xbb la til ved dampskipskaia, og Batteriet ble straks bestykket med et tungt maskingev\xc3\xa6r.\n_START_SECTION_\nKulturminne og severdighet\n_START_PARAGRAPH_\nAllerede p\xc3\xa5 1800-tallet sto Batteriet sentralt i arendalborgernes bevissthet. Stedet var et yndet oppholdssted; her samlet byens skipsredere seg for \xc3\xa5 diskutere om frakter, vind og v\xc3\xa6r, og se p\xc3\xa5 kommende og avg\xc3\xa5ende fart\xc3\xb8yer, hit sendte m\xc3\xb8drene sine barn til en felles lekeplass, og da dampskipene kom var det her en samlet seg for \xc3\xa5 se etter r\xc3\xb8yken n\xc3\xa5r et dampskip n\xc3\xa6rmet seg. I turistbrosjyrer for bes\xc3\xb8kende i Arendal fra begynnelsen av 1900-tallet fremheves Batteriet som ett av byens attraksjoner._NEWLINE_Batteriet er i nyere tid blitt et anerkjent kulturminne, og en reguleringsplan for omr\xc3\xa5det skal gi stedet vernestatus.'